Chuo Kikuu cha Bayero Kano

Chuo Kikuu cha Bayero, Kano (kwa Kiingereza: Bayero University Kano, kifupi BUK) ni chuo kikuu cha umma kilichopo jijini Kano, Jimbo la Kano, kaskazini-magharibi mwa Nigeria. Kilianzishwa kama chuo cha kutoa mafunzo ya juu mwanzoni mwa miaka ya 1960, na baadaye kupandishwa hadhi kuwa chuo kikuu kamili mwaka 1975. Ni chuo kikuu cha kwanza katika Jimbo la Kano.

 Historia 
Chanzo cha Chuo Kikuu cha Bayero kilikuwa Chuo cha Ahmadu Bello, kilichoanzishwa mwezi Januari 1960 na Wizara ya Elimu ya Kaskazini mwa Nigeria, iliyoongozwa na Isa Kaita. Lengo lilikuwa kuwaandaa wahitimu wa shule za sekondari kwa Mtihani Mkuu wa Cheti cha Elimu (G.C.E.) kiwango cha A katika masomo ya Kiarabu, Hausa, Historia ya Kiislamu, Masomo ya Kiislamu na Fasihi ya Kiingereza. Chuo hicho kilichukua jina la Ahmadu Bello, aliyekuwa Waziri Mkuu wa Kaskazini mwa Nigeria.

Baada ya kuanzishwa kwa Chuo Kikuu cha Ahmadu Bello huko Zaria, Jimbo la Kaduna, chuo hicho kilibadilishiwa jina na kuitwa Chuo cha Abdullahi Bayero kwa heshima ya Abdullahi Bayero, Emir wa Kano. Wakati huo, chuo kilifanya kazi kama kitivo (faculty) cha chuo kikuu kipya cha Ahmadu Bello.

Awali, chuo kilikuwa katika eneo la Shule ya Masomo ya Kiarabu karibu na ikulu ya Emir wa Kano. Baadaye kilihamishiwa katika eneo la Hoteli ya zamani ya Uwanja wa Ndege wa Kano, ambako kilikaa hadi Machi 1968. Kufuatia haja ya kupisha ujenzi wa hospitali ya jeshi wakati wa Vita vya Kiraia vya Nigeria (vilivyoanza mwaka 1967), chuo kilihamishwa kwenda sehemu ya magharibi ya jiji la Kano. Wanafunzi wa kwanza walianza masomo yao mwezi Februari 1964 na wahitimu wa kwanza walitunukiwa vyeti mwezi Julai 1966.

Mwaka 1975, chuo kilipandishwa hadhi na kuwa chuo kikuu kamili na kikapewa rasmi jina la Chuo Kikuu cha Bayero, Kano. Mahmud Tukur aliteuliwa kama mkuu wa chuo (principal) wa kwanza katika hatua hiyo. Mwaka 1977, hadhi ya chuo ilithibitishwa tena kama chuo kikuu huru, na Tukur akawa Makamu Mkuu wa Chuo (Vice-Chancellor). Kufikia mwaka 1980, Chuo Kikuu cha Bayero kiliacha kufanya kazi kama kitivo cha Chuo Kikuu cha Ahmadu Bello na kikawa chuo kikuu kinachojitegemea kabisa.

 Tazama pia 
 Chuo Kikuu cha Ahmadu Bello
 Kano

 Marejeo 

 Viungo vya nje 
 Tovuti rasmi ya Chuo Kikuu cha Bayero, Kano

Jamii:Vyuo vikuu vya Nigeria